Boeing 727 eersdaags ’n luukse slaapplek’n Lugfoto van die vliegtuig wat Vrydag in Hoedspruit aangekom het. (Foto: Verskaf) Die Aerotel-boetiekhotel in Hoedspruit, Limpopo, het Vrydag nóg ’n vliegtuig ryker geword – dié keer ’n 18 ton-Boeing 727. Maroela Media het Donderdag berig dat dié vliegtuig ’n groot oponthoud met sy vervoer van Johannesburg in Gauteng na Hoedspruit in Limpopo veroorsaak het. Die reusevrag is Maandagoggend by die OR Tambo-lughawe opgelaai en teen ’n slakkepas na sy bestemming vervoer. Die hotel, wat in Augustus verlede jaar deur Tracy den Dunnen en haar vlieënierman, Martin, oopgemaak is, bied tans slaapplek aan 12 gaste in die bestaande Boeing 737-vliegtuig. Den Dunnen sê die nuutste vliegtuig sal nóg ses gaste kan akkommodeer. “Anders as ons eerste vliegtuig, is die Boeing 727 reeds vir baie belangrike gaste ingerig. Dit is uitgerus met slaapkamers en badkamers en ons gaan slegs minimale veranderings aan die binnekant aanbring. “Die grootste veranderings sal aan die buitekant wees. Die voorsiening van water en elektrisiteit na en van die vliegtuig sal ook aangepas word.” Die Boeing 727, sê Den Dunnen, sal ook as ’n as ses-slaapkamer-eenheid in sy geheel verhuur word, terwyl gaste afsonderlike kamers op die Boeing 737 kan bespreek. Volgens Den Dunnen was dié vliegtuig meer as ’n dekade laas gevlieg en sou dit waarskynlik vir skrootmateriaal vernietig word indien sy en Martin dit nie aangekoop het nie. “Dit sou ’n skande wees aangesien dit werklik ’n pragtige stuk ingenieurswerk is.” Den Dunnen sê hulle beoog om die Boeing 727 binne die volgende drie tot vier maande vir die publiek oop te stel. Hoewel die koste van dié eenheid nog nie vasgestel is nie, sê Den Dunnen dat dit uiteraard meer as dié van die enkelkamers sal wees, wat gaste tans sowat R3 000 per nag uit die sak jaag.